31998R0779
L 113/1
JURNALUL OFÍCIAL AL UNIUNII EUROPENE
REGULAMENTUL (CE) NR. 779/98 AL CONSILIULUI
din 7 aprilie 1998
privind importul în cadrul Comunității al produselor agricole provenite din Turcia, de abrogare a Regulamentului (CEE) nr. 4115/86 și de modificare a Regulamentului (CE) nr. 3010/95
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 113,
având în vedere propunerea Comisiei,
întrucât Decizia nr. 1/98 a Consiliului Asociației CE - Turcia din 25 februarie 1998 privind regimul comerțului pentru produsele agricole înființează sistemul de facilități care se aplică importurilor în Comunitate a produselor agricole provenite din Turcia; întrucât este oportun să se prevadă o dispoziție care să permită Comisiei să adopte norme speciale detaliate pentru aplicarea acelui regim nou de import, fără să aducă atingere articolelor 6 și 7 din Regulamentul (CE) nr. 1981/94 al Consiliului din 25 iulie 1994 de deschidere și stabilire a modalităților de administrare a cotelor tarifare comunitare pentru anumite produse provenite din Algeria, Cipru, Egipt, Israel, Iordania, Malta, Maroc, Cisiordania și Fâșia Gaza, Tunisia și Turcia și de prevedere a unor norme detaliate pentru extinderea și adaptarea acestor cote tarifare (1);
întrucât, în cazul produselor pentru care reglementările Comunității solicită respectarea unui anumit preț de import, aplicarea sistemului tarifar preferențial se face sub rezerva respectării acestui preț;
întrucât Regulamentul (CEE) nr. 4115/86 (2) stabilește acordurile care se aplică la importurile în Comunitate a produselor agricole provenite din Turcia în temeiul Deciziei nr. 1/80 a Consiliului Asociației CE - Turcia; întrucât dispozițiile privind agricultura din acea decizie au fost abrogate de Decizia nr. 1/98 a Consiliului Asociației CE - Turcia; întrucât, în consecință, Regulamentul (CEE) nr. 4115/86 trebuie abrogat;
întrucât facilitățile tarifare pentru cele trei produse provenite din Turcia stabilite în Regulamentul (CE) nr. 3010/95 al Consiliului din 18 decembrie 1995 privind suspendarea totală sau parțială a drepturilor vamale care se aplică la anumite produse cuprinse în capitolele 1 - 24 și capitolul 27 din Nomenclatura Combinată , provenite din Malta și Turcia (3), trebuie, de asemenea, desființate;
întrucât decizia Consiliului asociației se aplică de la 1 ianuarie 1998; întrucât, datorită urgenței, prezentul regulament intră în vigoare la data publicării în Jurnalul Oficial al Comunităților Europene,
ADOPTĂ PREZENTUL REGULAMENT:
Articolul 1
Pentru produsele enumerate în anexa II la Tratatul CE, provenite din Turcia și acceptate pentru import în cadrul Comunității conform condițiilor stabilite în Decizia nr. 1/98 a Consiliului Asociației CE - Turcia, normele detaliate pentru aplicarea regimului de import se adoptă în conformitate cu procedura stabilită la articolul 38 din Regulamentul nr. 136/66/CEE al Consiliului din 22 septembrie 1966 privind stabilirea unei organizări comune a pieței uleiurilor și grăsimilor (4) sau, unde este posibil, în articolele corespunzătoare din celelalte regulamente privind organizarea comună a piețelor agricole, fără să aducă atingere articolelor 6 și 7 din Regulamentul (CE) nr. 1981/94.
Articolul 2
În cazul produselor pentru care reglementările Comunității solicită respectarea unui anumit preț de import, aplicarea sistemului tarifar preferențial se face sub rezerva respectării acelui preț.
În cazul produselor piscicole pentru care este stabilit un preț de referință, aplicarea sistemului tarifar preferențial se face sub rezerva respectării acelui preț.
Articolul 3
Regulamentul (CEE) nr. 4115/86 se abrogă.
Articolul 4
Regulamentul (CE) nr. 3010/95 se modifică după cum urmează:
1.
Titlul se înlocuiește cu următorul text:
„Regulamentul (CE) nr. 3010/95 al Consiliului din 18 decembrie 1995 privind suspendarea totală sau parțială a drepturilor vamale aplicabile anumitor produse cuprinse în capitolele 1-24 din Nomenclatura Combinată provenite din Malta.”
2.
Articolele 1 și 2 se înlocuiesc cu următorul text:
„Articolul 1
Importurile în Comunitate ale produselor provenite din Malta enumerate în anexa la prezentul regulament se supun drepturilor vamale indicate pentru fiecare produs.
Articolul 2
În sensul aplicării prezentului regulament, reglementările de proveniență sunt acelea în vigoare la un moment dat în sensul Acordului de instituire a unei asociații între Comunitatea Economică Europeană și Malta.”
3.
Anexa I privind lista produselor cuprinse în capitolele de la 1 la 24 provenite din Malta este intitulată „Anexa”.
4.
Anexa II privind lista produselor cuprinse în capitolele 1-24 provenite din Turcia se abrogă.
Articolul 5
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 7 aprilie 1998.